

ที่ มท 0810.4/ว กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

กันยายน 2566

เรื่อง มาตรการรับมือฤดูฝนปี 2566 เพิ่มเติม เพื่อรองรับสถานการณ์เอลนีโญ

เรียน ผู้ว่าราชการจังหวัด (บัญชีแนบท้าย)

สิ่งที่ส่งมาด้วย 1. สำเนาหนังสือสำนักงานทรัพยากรน้ำแห่งชาติ ด่วนที่สุด ที่ นร 1405/ว 6405

ลงวันที่ 31 สิงหาคม 2566 จำนวน 1 ฉบับ

2. สำเนาหนังสือกระทรวงมหาดไทย ด่วนที่สุด ที่ มท 0211.5/ว 8292

ลงวันที่ 6 กันยายน 2566 จำนวน 1 ฉบับ

ด้วยกรมส่งเสริมการปกครองท้องถิ่นได้รับแจ้งจากสำนักงานทรัพยากรน้ำแห่งชาติว่า กองอำนวยการน้ำแห่งชาติ (กอนช.) ได้มีมติเห็นชอบมาตรการรับมือฤดูฝนปี 2566 เพิ่มเติม เพื่อรองรับสถานการณ์เอลนีโญ ในคราวการประชุมครั้งที่ 2/2566 เมื่อวันที่ 16 สิงหาคม 2566 และกระทรวงมหาดไทยได้แจ้งมาตรการรับมือฤดูฝนปี 2566 เพิ่มเติม เพื่อรองรับสถานการณ์เอลนีโญ โดยขอให้หน่วยงานดำเนินการ ดังนี้

1. รับทราบมาตรการรับมือฤดูฝนปี 2566 เพิ่มเติม เพื่อรองรับสถานการณ์เอลนีโญ และดำเนินการตามมาตรการดังกล่าวอย่างเคร่งครัด สำหรับการควบคุมการเพาะปลูกข้าวนาปีต่อเนื่อง ให้บูรณาการร่วมกับกรมชลประทาน กรมทรัพยากรน้ำ และหน่วยงานที่เกี่ยวข้อง ควบคุมการใช้น้ำและลำเลียงน้ำของลุ่มน้ำเจ้าพระยาจากพื้นที่ตอนบนมายังพื้นที่ตอนล่างให้เป็นไปตามแผนอย่างเคร่งครัด โดยเฉพาะในพื้นที่ลุ่มน้ำเจ้าพระยา 19 จังหวัด ที่มีการคาดการณ์พื้นที่จะเพาะปลูกข้าวนาปีต่อเนื่อง พร้อมติดตามสถานการณ์น้ำ สร้างการรับรู้ให้กับประชาชนในพื้นที่อย่างต่อเนื่อง และการเพิ่มประสิทธิภาพการใช้น้ำ ขอให้ประชาสัมพันธ์รณรงค์วางแผนลดการใช้น้ำ และสร้างการรับรู้ผ่านเครือข่ายภาคเอกชนและประชาชน

2. ให้ความสำคัญกับการบริหารจัดการทรัพยากรน้ำในทุกมิติ และวิกฤติการเปลี่ยนแปลงสภาพภูมิอากาศ โดยขับเคลื่อนการบริหารจัดการทรัพยากรน้ำแบบพลวัต ด้วยความร่วมมือจากกลไกของคณะกรรมการลุ่มน้ำ คณะกรรมการทรัพยากรน้ำจังหวัด และภาคีเครือข่ายที่เกี่ยวข้อง

กรมส่งเสริมการปกครองท้องถิ่น พิจารณาแล้วเห็นว่า เพื่อให้การดำเนินการตามมาตรการรับมือฤดูฝนปี 2566 เพิ่มเติม เพื่อรองรับสถานการณ์เอลนีโญ เป็นไปด้วยความเรียบร้อย จึงขอความร่วมมือจังหวัดแจ้งองค์กรปกครองส่วนท้องถิ่นในพื้นที่ให้รับทราบมาตรการรับมือฤดูฝนปี 2566 เพิ่มเติม เพื่อรองรับสถานการณ์เอลนีโญ และดำเนินการตามมาตรการดังกล่าวอย่างเคร่งครัด รายละเอียดปรากฏ ตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

(นายประยูร รัต

นเสนีย์)

อธิบดีกรมส่งเสริมการปกครองท้องถิ่น

ร.อสถ. ................................

ผอ.กพส. .............................

ผอ.กง.พค. ..........................

หน.ฝ. ..................................

จนท. ...................................

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาโครงสร้างพื้นฐาน

โทร. 0 2241 9000 ต่อ 4116 โทรสาร 0 2241 6931

ไปรษณีย์อิเล็กทรอนิกส์ saraban@dla.go.th

ผู้ประสานงาน นางสาวพรทิพย์ วิรุฬห์ทรัพย์